## Indústria estudia desenrotllar línies d’ajudes en col·laboració amb altres regions europees per a impulsar la competitivitat dels sectors manufacturers

*** Ivace+i presentarà la proposta pilot a l’Observatori Industrial de la Comunitat Valenciana
* El secretari autonòmic d’Indústria assenyala que Europa “ha d’estar cada vegada més prop de les regions i permetre que tinguen veu i capacitat de decidir sobre les polítiques industrials”**

El secretari autonòmic d’Indústria, Comerç i Consum, Felipe Carrasco, ha anunciat que el Consell estudia desenrotllar línies d’ajudes en col·laboració amb altres regions europees per a impulsar la competitivitat dels sectors manufacturers.

“La voluntat del Govern Valencià —ha afegit— és crear oportunitats per a fomentar la col·laboració i generar competitivitat entre aquelles regions europees que tinguen en el seu PIB un protagonisme clar dels sectors manufacturers”.

A Europa ja estan funcionant models de finançament similars, com és l’instrument I3 (‘Interregional Innovation Investments’) de la Comissió Europea, que dona suport a la comercialització i l’expansió de projectes interregionals d’innovació en àmbits prioritaris d’especialització intel·ligent.

En este sentit, el secretari autonòmic d’Indústria ha indicat que l’Institut Valencià de Competitivitat i Innovació (Ivace+i) presentarà la proposta pilot a l’Observatori de la Indústria de la Comunitat Valenciana, per a iniciar el diàleg amb altres regions europees i poder identificar espais que ajuden a definir programes comuns europeus de col·laboració interregional per a este sector.

Felipe Carrasco ha fet estes declaracions a Ontinyent durant la reunió anual del projecte europeu RegioGreenTex, finançat per la Comissió Europea a través de l’instrument I3 i que té com a objectiu reforçar la circularitat tèxtil innovadora en les regions europees.

A la trobada celebrada en l’Associació d’Empresaris Tèxtils de la Comunitat Valenciana (ATEVAL) han assistit representants europeus del sector tèxtil (clústers, associacions empresarials, entitats vinculades als governs regionals, instituts tecnològics i empreses) de Portugal, França, Itàlia, Suècia, Bèlgica, Romania, Països Baixos i Espanya.

**Més Europa**

Durant la seua intervenció, el secretari autonòmic d’Indústria ha assenyalat que Europa “ha d’estar cada vegada més prop de les regions i permetre que estes no només tinguen veu, sinó també capacitat de decidir, sobre les polítiques industrials, perquè són els qui millor coneixen les necessitats reals de cada territori”.

En este sentit, Felipe Carrasco ha “reclamat” que Europa col·labore amb més instruments com l’I3 amb aquelles empreses que participen en projectes col·laboratius com en RegioGreenTex, “posant el focus d’estes ajudes en la competitivitat i en la diferenciació”.

“És fonamental que des d’Europa avancem junts i hem d’apostar per polítiques de cohesió perquè cap regió es quede arrere”, ha afegit Felipe Carrasco.

Fecha: 11/02/2025